
CAPITOLUL I 


ASCENDENŢA UNUI GENIU 
SI REVERSUL MEDALIEI 


Toată viaţa, Charles Darwin a considerat că ereditatea 
este mult mai importantă decât educaţia sau factorii de 
mediu în formarea unui om. Natura, credea el, determină 
într-o mai mare măsură decât cultura dezvoltarea indivi¬ 
dului. Deşi nu ştia nimic despre ştiinţa geneticii şi n-a 
folosit niciodată cuvântul genă, a cărui primă utilizare în 
limba engleză a fost consemnată în 1911 (la peste un sfert 
de secol de la moartea lui), Darwin reprezintă un caz cla¬ 
sic de moştenire genetică. Intr-adevăr, doi dintre bunicii 
lui, dar şi tatăl său pot fi calificaţi, în mod rezonabil, drept 
genii. 

Bunicul lui patern, Erasmus Darwin (1731-1802), pro¬ 
venea dintr-o familie veche de mici proprietari de pă¬ 
mânt. După studii la Cambridge, el s-a format ca medic 
la Edinburgh, iar apoi şi-a practicat meseria în Lichfield, 
oraşul lui Dr. Johnson 1 (cei doi neavând o relaţie tocmai 
bună). S-a bucurat de succes şi a avut mulţi pacienţi, câş¬ 
tigând pe puţin 1 000 de lire pe an, un venit frumos la 

1. Samuel Johnson (1709-1784), critic, biograf, eseist, poet 
şi lexicograf englez, numit de obicei, datorită erudiţiei sale, Dr. 
Johnson (n. tr.). 

vremea aceea. Veştile despre priceperea lui au ajuns la 
urechile lui George III, care l-a invitat să vină la Londra, 
ca medic al familiei regale. Dar dr. Darwin a refuzat. 
Membrii casei regale de Hanovra nu se grăbeau să-şi 
plătească medicii. Şi, în orice caz, Darwin era mulţumit 
cu condiţia sa, combinând intensa activitate ca medic de 
p rovincie cu poezia şi ştiinţa. Simbolul acestui dualism 
era careta lui, al cărei aranjament interior îl concepuse 
singur. Era dotată cu o măsuţă de scris, un luminator în 
plafon şi o parte din biblioteca sa, aşa încât să-şi poată 
continua îndeletnicirile intelectuale în timp ce îşi facea 
vizitele zilnice la pacienţi. 

Mintea lui era atotcuprinzătoare, admirabilă, însetată 
de cunoaştere. Se interesa de toate aspectele ştiinţei, fie 
ele teoretice sau empirice. Avea o maximă: „Omul care 
nu face niciodată un experiment e un prost. “ Citea mult, 
atât în franceză, cât şi în engleză, iar doi dintre autorii 
lui favoriţi erau Buffon şi Lamarck, ambii precursori ai 
teoriei evoluţiei. Se vedea şi coresponda cu Rousseau. Parti¬ 
cipa la grupuri de discuţii cu fabricanţi şi inventatori 
din epoca incipientă a industrializării, cum ar fi Watt şi 
Boul ton. Insă pasiunile lui principale erau botanica şi 
viaţa animală. După ce s-a înstărit, şi-a cumpărat un lot 
de pământ şi a sădit o grădina experimentală de opt acri. 
A scris şi a publicat un poem didactic în două părţi, The 
Botanic Garden, care trata „Economia vegetaţiei'' şi „Iubi¬ 
rile plantelor". Opera s-a bucurat de un mare succes, pri¬ 
mind elogii din partea exigentului Horace Walpole şi fiind 
tradusă în franceză, italiană şi portugheză. Dr. Darwin 
a dezvoltat apoi consideraţiile din poem într-o lucrare 
în proză, Phytologia; or, The Philosophy of Agriculture and 

Gardening (1799; Fitologia, sau filozofia agriculturii si 
grădinăritului ), care conţine multe speculaţii privitoare 

la viaţa generativă a plantelor. 

Totuşi, tratatul său Zoonomia; or, The Laws of Organic 
Life (1794-1796; Zoonomia, sau legile vieţii organice) este 
opera care îi ilustrează cel mai bine geniul imaginativ. 
Aici, el a presupus că vârsta Pământului este enormă, şi 
asta cu o generaţie înainte ca cercetările geologice ale lui 
Lyei î să stabilească validitatea unei asemenea concluzii, 
făcând totodată deducţii corecte privitoare la fazele succe¬ 
sive de dezvoltare a vieţii si la unitatea esenţială a acesteia. 
El a scris: „De vreme ce pământul şi oceanul au fost pro¬ 
babil populate de producţii vegetale cu mult înainte de 
apariţia animalelor, şi de vreme ce unele familii de animale 
au existat cu mult înaintea altora, n-am putea oare să pre¬ 
supunem că unul şi acelaşi gen de filamente vii este şi a 
fost cauza întregii vieţi organice?“ Aceasta era o interogaţie 
care demonstra o extraordinară putere de pătrundere 
pentru anul 1794, şi în special utilizarea termenului 
filament este semnificativă, de parcă el avea deja o înţele¬ 
gere intuitivă a formei fizice a cromozomului şi era capa¬ 
bil să facă un mare salt peste întreaga muncă a nepotului 
său, Charles Darwin, direct în epoca geneticii. 

Erasmus Darwin a fost un spirit polivalent, un inven¬ 
tator instinctiv de ansa mbluri mecanice ingenioase, un om 
care avea teorii şi idei pentru absolut orice. Bine făcut şi 
chipeş, deşi totodată neîndemânatic şi predispus acciden¬ 
telor, el avea mare succes la femei şi profita din plin de 
acest lucru. A avut mai mulţi copii nelegitimi, printre care 
două fete deştepte; după ce le-a dat la şcoală, a scris pen¬ 
tru ele un tratat, A Plan for the Conduct ofFemale Education 

in Boarding Schools (1797; Un plan privind efectuarea edu¬ 
caţiei fetelor în pensioane), care este plin de sfaturi înţe¬ 
lepte, valabile şi astăzi. A fost acuzat de scepticism, pentru 
că modul său de a se exprima era mucalit, cinic şi fără 
menajamente. Dar tot el a scris: 

Ateu obtuz, ar putea un dans ameţitor 
De-atomi fără de lege azvârliţi 

Să construiască atât de uimitor, atât de delicat, 

Atât de armonios o lume? 

Căsătorit de două ori, a avut trei fii cu prima soţie. 
Cel mai mare dintre ei a devenit un strălucit student la 
medicină în Edinburgh, dar a murit din cauza unei infec¬ 
ţii contractate la o disecţie. Ai doilea a fost un avocat con¬ 
sultant prosper, însă s-a sinucis. Al treilea s-a dus tot la 
Edinburgh, a obţinut calificarea de medic şi a profesat 
în Shrewsbury, devenind la timpul cuvenit unul dintre 
cei mai avuţi medici generalişti din Anglia, un om faimos 
în cercurile erudite şi membru al Royal Society. El a fost 
tatăl lui Charles Darwin. Cu a doua soţie, Erasmus a avut 
patru fii şi trei fiice, dintre care una, Violetta, s-a măritat 
cu Tertius Galton si i-a dat naştere Iui Francis Galton, un 
alt om polivalent de mare geniu, care a pus bazele disci¬ 
plinei ştiinţifice numite eugenie. 

Dacă cel de-al treilea fiu al lui Erasmus, tatăl lui Char¬ 
les, a fost sau nu un geniu este o chestiune de opinie, 
însă nu încape îndoială că a fost un om remarcabil. Par 
a exista două tipuri de genii, cel pur cerebral şi cel intuitiv- 
cerebral, Galileo fiind un exemplu din prima categorie, 
iar Newton, din cea de-a doua. In superbul său eseu 

despre Newton, J.M. Keynes, un alt geniu, a subliniat că 
Newton făcea mereu un pas major înainte graţie unui 
avânt intuitiv, dar că apoi îşi ţinea bine în frâu desco¬ 
perirea cu „straşnicu-i «muşchi» intelectual", până când, 
la momentul oportun, satisfăcut de veridicitatea ei, se 
apuca s-o demonstreze pe calea raţiunii. Tatăl lui Darwin, 
dr. Robert Darwin, a fost un bărbat cu o minte ascuţită şi 
limpede, însă priceperea lui medicală decurgea dintr-o 
pătrundere intuitivă a lucrurilor, în esenţă vizuală şi obser- 
vaţională, deşi susţinută de întrebările perspicace pe care 
şi le punea. Ne-am putea imagina că semăna cu dr. Joseph 
Bell, faimosul chirurg sub conducerea căruia a lucrat 
Arthur Conan Doyle la Edinburgh şi care i-a servit aces¬ 
tuia drept inspiraţie pentru personajul Sherlock Holmes. 

în autobiografia sa, Charles Darwin îi face tatălui său 
un portret frapant, zăbovind îndelung, poate chiar cu 
un pic de invidie, asupra harului său intuitiv. Robert 
Darwin a fost un mare trudite *, muncind din greu în 
cabinetul medical şi pe teren, în vizitele de lucru, dar nu 
a căutat prea mult să-şi îmbogăţească cunoştinţele profe¬ 
sionale. Genialitatea lui se vădea în contactul imediat, 
fizic, cu pacientul, la stabilirea iniţială a diagnosticului, 
în timpul vizitelor, în fiecare fază de evoluţie a bolii. îşi 
citea pacienţii ca pe o carte deschisă şi se pare că mai tot¬ 
deauna le inspira o încredere aproape miraculoasă în 
capacitatea lui de a-i vindeca. Era un bărbat imens, de 
1,88 m, cu oase şi muşchi pe măsură, „cel mai mare băr¬ 
bat din câţi mi-a fost dat să văd" 1 , după cum consemna 


1. Charles Darwin, Autobiografia lui Charles Darwin, 1809-1882. 
Urmata de fragmente din: Călătoria unui naturalist în jurul lumii , 

fiul lui. Dar avea vocea piţigăiată. Iniţial, lui Robert 
Darwin i-a displăcut profund medicina, şi mai târziu i-a 
spus fiului său că n-ar fi practicat-o niciodată dacă ar fi 
putut obţine un venit pe orice aită cale. însă, după ce 
şi-a definitivat studiile la Leiden, a început să profeseze 
la vârsta de numai douăzeci de ani, si succesul a fost ime- 

J y 

diat. Onorariile din primul an de practică i-au asigurat 
un servitor si doi cai, si a continuat tot asa, cu tot mai 

y y y 

mu lt succes, timp de şaizeci de ani. Avea o abilitate deose¬ 
bită în a convinge femeile să-şi deschidă sufletul şi să-i 
vorbească despre problemele lor, care deseori nu erau atât 
de mult fizice, cât psihologice. De fapt, el era în aceeaşi 
măsură şi psihiatru, şi medic generalist, şi îşi putea permite 
să perceapă un onorariu de zece guinee la fiecare vizită 
făcută numeroaselor doamne înstărite din district. Charles 
Darwin redă vorbele unui tânăr doctor care spunea despre 
tatăl său că „lucrează complet neştiinţific a , evidenţiindu-i 
însă „abilitatea de neegalat de a prezice deznodământul 
unei boli tcl . Robert Darwin dezaproba pe drept multe 
dintre practicile medicale vătămătoare ale vremii, cum 
ar fi lăsarea de sânge — nu suporta să vadă sânge şi îi trans¬ 
misese fiului său acelaşi dezgust —, iar tratamentul lui se 
rezuma, destul de des, la un sfat de bun-simt si o încura- 

y y 

jare, ceea ce nu era deloc rău dacă avem în vedere stadiul 
la care se afla cunoaşterea medicală la acea vreme si 

y y 

inexistenţa unor leacuri eficace, cu excepţia opiului. La 

trad. de Ioana Miruna Voiculescu, Andrei Bontas si Ancuta Bon- 

> > > 

tas, studiu introductiv de Mircea Flonta, Humanitas, Bucureşti, 
2017, p. 62 (n. tr.). 

1. Ibidem , p. 70 (n. tr.). 


ASCENDENTA UNUI GENIU SI REVERSUL MEDALIEI IJ 

începutul secolului al XlX-lea, cei mai buni medici erau 
aceia care interveneau cât mai puţin la nivel fizic, iar 
Robert Darwin se număra printre ei. In schimb, era un 

izvor de înţelepciune şi de empatie. 

Erasmus Darwin făcea parte din Societatea Lunară, 
ai cărei membri, Lunaticii, se întruneau în nopţile cu 
lună plină, când birjarii lor puteau vedea mai lesne dru¬ 
mul. Societatea întrunea elita culturală din Midlands * 1 , 
precum şi afacerişti şi întreprinzători de succes, prepon¬ 
derent cu înclinaţii ştiinţifice. Deşi poate că unii membri 
se conformau Bisericii Anglicane din raţiuni sociale, 
aproape toţi erau nonconformişti şi mulţi erau unitarieni. 
Câţiva erau, în secret, sceptici. Dintre ei făcea parte şi 

■I _ _ 

Josiah Wedgwood, ceramistul din Staffordshire, iar 
Erasmus a reuşit să-si căsătorească fiul medic cu cel mai 

y y 

mare vlăstar al ceramistului, Susannah. Ea i-a dăruit şase 
copii, penultimul născut fiind Charles. Susannah avea 
deja 43 de ani când a venit el pe lume şi a murit la câteva 
luni după ce copilul a împlinit opt ani. Deşi Charles şi-a 
descris tatăl în detaliu, despre mamă nu a scris practic 
nimic, şi acest goî din istorisirile lui este semnificativ. Ştim 
că ea a fost foarte inteligentă, plină de viaţă şi de imagi¬ 
naţie, capabilă să inspire multă afecţiune. Dar Charles 
nu a spus nimic despre dragostea lui pentru ea şi despre 
pierderea suferită. Realitatea este că, deşi îşi aşternea ideile 
pe hârtie cu multă naturaleţe şi era comunicativ în mai 
toate privinţele, Charles Darwin nu vorbea şi nu scria 
niciodată despre lucrurile cele mai intime. 


1. Zona centrală a Angliei (n. tr.). 

în minţile cititorilor a prevalat scenariul ororii, al răzbi > 
iului, iar acesta a fost factorul final care a adus Originii 
speciilor imensul succes pe care continuă să-l aibă şi în 
zilele noastre. Ne vom îndrepta acum atenţia asupr i 
acestui succes. 


CAPITOLUL 5 

ÎNTRE MAIMUŢE SI ÎNGERI 

? J 


Originea speciilor a fost scoasă la vânzare pe data de 
Z2 noiembrie 1859, şi distribuitorii au comandat imediat 
totalul de 1250 de exemplare, pentru ca în ianuarie să 
fie publicat un nou tiraj, de 3 000 de exemplare. Volumul 
a fost pus la dispoziţia publicului pe 25 noiembrie. 
Momentul era cum nu se poate mai potrivit. Toată 
urnea discuta despre rasă, în condiţiile în care Statele 
Unite, dezbinate de problema sclaviei şi de întrebarea 
dacă statele sudiste aveau dreptul s-o menţină, se îndrep¬ 
tau cu paşi rapizi spre războiul civil. La o săptămână după 
apariţia cărţii, John Brown a fost executat, iar imaginea 
trupului său spânzurat colinda prin minţile bărbaţilor şi 
femeilor de pe ambele coaste ale Atlanticului încă înainte 
să fie compus faimosul cântec. 1 Două volume notabile, 
publicate ceva mai devreme în cursul acelui an, neteziseră 
calea Originii speciilor . Eseul Despre libertate al lui John 
Stuart Mill, opera clasică despre dreptul de a avea şi de 
a publica opinii disidente, a oferit un puternic sprijin 


1. John Brown a fost un aboliţionist american. Autorul face 
aluzie la cântecul de marş John Browns Body (Trupul lui John 
Brown ), foarte popular în timpul Războiului de Secesiune (n. tr.). 

timpurile, iar împletirea ei cu mendelismul, care i-a fur¬ 
nizat piesele lipsă, a dus la dezvoltarea noii ştiinţe a gene¬ 
ticii, care progresează în ritm accelerat pentru a dezlega 
misterele vieţii. Darwin face şi azi parte din cercul select 
al pionierilor care au risipit întunericul ignoranţei. 

însă toate acestea nu justifică exuberanţa fundamen- 
taliştilor darwinieni, care, în ultimele decenii, au căutat 
să-i confere lui Darwin un statut cvasidivin şi să-i discre¬ 
diteze pe cei care l-au supus continuei a nalize critice ce 
constituie esenţa ştiinţei adevărate. Darwin a fost primul 
care şi-a recunoscut limitele, şi, după cum s-a arătat in 
această carte, ele au fost numeroase şi uneori au avut con¬ 
secinţe serioase. De pildă, el a rămas fidel învăţăturilor 
lui Lamarck, care spuneau că însuşirile dobândite pot fi 
moştenite, iar asta l-a condus la nonsensuri. Genetica 
postmendeliană a arătat că Lamarck şi Darwin s-au înşelat 
în această privinţă. 

Deosebit de regretabil este faptul că biologii răspun¬ 
zători de fundamentalismul darwinian au ajuns să fie ei 
înşişi divinizaţi de o cohortă de filozofi isteţi, dar pervertiţi, 
care au acţionat cam ia fel ca furniciie-sclave studiate de 
Darwin, subordonându-şi propriile interese profesionale 
cerinţelor acestor stăpâni din sfera biologiei. O asemenea 
alianţă între o ştiinţă prea exuberantă şi o filozofie defec¬ 
tuoasă este un obstacol formidabil în calea adevărului şi 
a extinderii cunoaşterii. 

Cunoaşterea va avansa, putem fi siguri, şi o va face 
într-un ritm accelerat şi în direcţii pe care nu avem cum 
să le prezicem. Această carte este scrisă din punctul de 
vedere al unui istoric, şi chiar dacă toate teoriile asupra 
istoriei sunt fantasmagorii vanitoase, sortite în final uitării, 

istoria ne oferă anumite lecţii, una dintre ele fiind aceea 
că ştiinţa, la fel ca orice altceva, ajunge să fie depăşită 
mai devreme sau mai târziu. O altă lecţie este că natura 
e plină de surprize. După o viaţă dedicată cercetării 
ştiinţifice, J.B.S. Haldane a conchis cu regret: „Universul 
este nu doar mai straniu decât presupunem, ci mai straniu 
decât putem presupune. 1 ' Gândul că am făcut abia primii 
paşi pe calea dobândirii cunoaşterii te cheamă la mode¬ 
raţie, dar te şi umple de entuziasm. Cu siguranţă, Darwin 
ar fi fost de acord! 








RECOMANDĂRI DE LECTURĂ 


în prezent, există nenumărate volume despre Darwin, dar 
esenţial este să cititi ceea ce a scris el. Dintre cărţile sale mai 

y î 

importante, trebuie amintită The Voyage of the Beagle (aşa cum 
este intitulată acum), în ediţia bună apărută în seria Wordsworth 
Classics of World Literature, cu o introducere de David Amigoni. 1 
Penguin Classics publică The Origin ofSpecies, cu o introducere 
de John Wyon Burrow. 2 Gibson Square Books publică The Descent 
of Man, cu o introducere de Richard Dawkins. 3 The Expression 
of the Emotions in Men and Animals e publicată de Penguin, cu 


1. O selecţie amplă din această carte este oferită în volumul 
Autobiografia lui Charles Darwin, 1809-1882. Urmată de frag¬ 
mente din: Călătoria unui naturalist în jurul lumii, trad. de Ioana 
Miruna Voiculescu, Andrei Bontaş şi Ancuţa Bontaş, studiu 
introductiv de Mircea Flonta, Humanitas, Bucureşti, 2017. Există 
de asemenea o ediţie integrală mai veche: Charles Darwin, Călă¬ 
toria unui naturalist m jurul lumii pe bordul vasului Beagle, trad. 
de Radu Tudoran şi Dinu Bondi, Editura Tineretului, Bucu¬ 
reşti, 1958 (n. tr.). 

2. Ed. rom.: Charles Darwin, Originea speciilor, trad. de Ion 
E. Fuhn, pref. de Dumitru Murariu şi Octavian Popescu, Editura 
Academiei Române şi Editura Herald, Bucureşti, 2017 (n. tr.). 

3. Ed. rom.: Charles Darwin, Descendenţa omului şi selecţia 
sexuală, trad. de Eugen Margulius, Editura Academiei R.S.R., 
Bucureşti, 1967 (n. tr.). 

o introducere de Joe Cain. 1 Oxford University Press a publicai 
o ediţie utilă intitulată Darwins Evolutionary Writings , incluzând 
şi scrieriîe autobiografice, precum şi o introducere semnată de James 
A. Secord. Toate acestea sunt ediţii broşate. Volumul Charles Darwins 

j î 

Shorter Publicatiom, editat de John Van Wyhe, a apărut la Cambridge 
University Press (2009). Există şi o integrală Darwin, The Works 
of Charles Darwin , în 29 de volume, editată de Paul H. Barrett şi 
RB. Freeman (Londra, 1986). The Correspondence of Charles Darwin, 
editată de Frederick Burkhardt et al ., apare la Cambridge University 
Press, care a publicat până acum 18 volume (1985—). 2 Utilă este 
şi cartea The Cambridge Companion to „ The Origin ofSpecies“, 
editată de Michael Ruse şi Robert J. Richards (2009). 

Biografia oficială a lui Darwin scrisă de fiul său Francis merită 
să fie citită şi azi; o găsiţi rezumată în vechiul Dictionary of Natio¬ 
nal Biography. Dintre biografiile mai recente, sunt de menţionat 
Charles Darwin de Janet Browne, 2 voi. (Londra, 1995-2002), şi 
Darwin de Adrian Desmond şi James Moore (Londra, 1991). 
Pentru o biografie a soţiei sale, consultaţi Emma Darwin: A Victo¬ 
rian Life de James D. Loy şi Kent M. Loy (University Press of 
Florida, 2010). Pentru a afla mai multe despre raportarea lui 

Darwin la sclavie, consultaţi Darwins Sacred Cause de Adrian 

7 î 

Desmond şi James Moore (Penguin, 2010). Pentru contextul isto¬ 
ric, citiţi capitolul 13, fThe Evolutionary Momeni\ din cartea lui 
K. Theodore Hoppen The Mid-Victorian Generat ion, England 
1846—1886 (Oxford University Press, 1998). Pentru progresele 
postdarwiniste, consultaţi volumul Genome de Matt Ridley 
(Londra, 1999). 


1. Ed. rom.: Charles Darwin, Expresia emoţiilor la om şi ani¬ 
male. Despre instinct , trad. de Eugen Margulius, Editura Acade¬ 
miei R.S.R., Bucureşti, 1967 (n. tr.). 

2. Până în toamna lui 2017, au apărut 25 de volume (n. tr.). 

Nici o altă figură din istoria ştiinţei nu a avut un asemenea impact 
cultural ca Darwin. In această biografie, Paul Johnson ne arată 
cine a fost Charles Darwin, cum a trăit şi a gândit el şi cum au 
schimbat ideile lui, care au reverberat în atâtea domenii, faţa lumii 
moderne. Unul dintre lucrurile care uimesc la istoricul englez este 
capacitatea sa de a condensa în puţine cuvinte o extraordinară 
bogăţie de fapte şi idei: atmosfera lumii victoriene şi povestea 
familiei lui Darwin, marea sa călătorie în jurul lumii şi îndelunga 
elaborare a teoriei despre evoluţia speciilor sunt prezentate la fel de 
viu şi de fluent ca şi relaţia cu soţia sa, Emma, spinoasa temă a religiei 
sau deraierile darwinismuîui social. După cum scria The Washington 
Post , Johnson îşi face protagoniştii „destul de umani şi de failibili 
încât să-i putem recunoaşte imediat, evidenţiind totodată ce i-a 
transformat în eroi“. 

